paragraph_text: Glazbena obrada ili glazbeni aranžman (od franc. arrangement) naziv je za preinaku, odnosno preradbu kakva glazbenog djela za instrumentalni ili vokalni sastav, različitu od sastava kojemu je djelo izvorno namijenjeno. U jazzu je to naziv za fiksiranu, zapisanu (tiskanu ili snimljenu) inačicu neke skladbe koja se u živoj izvedbi temelji na improvizaciji. U zabavnoj glazbi aranžman podrazumijeva razradbu instrumentalnih i vokalnih dionica za izvođački sastav na temelju osnovne glazbene zamisli autora, prvenstveno skladatelja.